FI Euroopan unionin virallinen lehti CE 84/386

(2004/C 84 E/0449)

KIRJALLINEN KYSYMYS E-0391/04

esittäjä(t): Alexander de Roo (Verts/ALE) komissiolle

(12. helmikuuta 2004)

Aihe: Hiusvärit ja syöpäriski

Monet yli 45-vuotiaat naiset ja kasvava vähemmistö yli 45-vuotiaista miehistä värjää hiuksiaan jatkuvasti. Uuden amerikkalaisen tutkimuksen mukaan (julkaistu American Journal of Epidemiology -julkaisussa tammikuussa 2004) hiustensa värjäyksen ennen vuotta 1980 aloittaneilla naisilla on 40 prosenttia suurempi todennäköisyys sairastua non-hodgkin-lymfoomaan, joka on yksi imukudossyövän tyyppi.

Amerikkalaiset tutkijat (University of Southern California) totesivat jo vuonna 2002, että hiusten säännöllinen värjääminen saattaa jopa kaksinkertaistaa virtsarakon syövän todennäköisyyden. Hiusvärejä käyttävillä naisilla esiintyy muita enemmän myös kohtusyöpää.

Vaaralliset kemialliset aineet, kuten parafenyleenidiamiini (PPD) ja tetrahydro-6-nitrokvinoksaliini, ovat todennäköisesti näiden syöpämuotojen aiheuttajat.

Onko Euroopan komissio kanssani samalla kannalla, ettei edellä mainittuja vaarallisia aineita saa esiintyä hiusväriaineiden kaltaisissa kuluttajatuotteissa?

Missä vaiheessa on kosmetiikkavalmisteita ja kuluttajille tarkoitettuja muita tuotteita kuin elintarvikkeina käytettäviä tuotteita käsittelevän tiedekomitean tieteellinen arviointi, jonka komissio mainitsi 17. tammikuuta 2002 vastauksessaan kollega Torben Lundin kirjalliseen kysymykseen (E-2881/01 (1))?

Erkki Liikasen komission puolesta antama vastaus

(29. maaliskuuta 2004)

Sen lisäksi, mitä on esitetty vastauksessa Torben Lundin kirjalliseen kysymykseen E-2881/01, on ryhdytty seuraaviin toimiin:

Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea (SCCNFP)

SCCNFP antoi 27. helmikuuta 2002 keskusteluasiakirjan, joka asetettiin komission terveys- ja kuluttaja-asioiden pääosaston Internet-sivustolle. Asianosaisia pyydettiin esittämään kantansa, ja 4. kesäkuuta 2002 SCCNFP antoi asiakirjan ”A strategy for testing hair-dye cosmetic ingredients for their potential genotoxicity/mutagenicity”. Sitä täydentää 17. joulukuuta 2002 annettu lausunto, jolla ajantasaistettiin asiakirja ”Basic requirements for toxicological dossiers to be evaluated by the SCCNFP”.

Teollisuuden edellytetään antavan tiedot, jotka ovat edellä mainittujen periaatteiden sekä asiakirjan ”Notes of Guidance for testing of cosmetic ingredients for their safety evaluation” mukaiset. Kyseisen asiakirjan viides tarkistettu versio annettiin 20. lokakuuta 2003.

Riskienhallinta

Komissio, jäsenvaltiot ja kuluttajien sekä teollisuuden edustajat keskustelivat vuonna 2003 hiusvärien järjestelmällisen arvioinnin strategiasta. Keskustelu liittyi hiusten säännöllisen värjäämisen ja virtsarakon syövän mahdollisesta yhteydestä julkaistuihin kertomuksiin. Strategia hyväksyttiin heinäkuussa 2003 ja se julkaistiin komission yritystoiminnan pääosaston sivustolla. Keskeistä strategiassa on porrastettu ja mukautettu lähestymistapa, jonka mukaan teollisuuden on toimitettava hiusvärien turvallisuutta koskevat asiakirjat SCCNFP:n arvioitaviksi tietyissä määräajoissa. Niitä hiusvärejä koskevat toimet ja määräajat, joista asiakirjat on toimitettava erikseen tai yhdessä, ovat mukana julkistetussa strategiassa. Strategian yleinen tavoite on asiakirjojen viimeisimmän tieteellisen arvioinnin perusteella säädellä sellaisten aineiden käyttöä kuten hiusvärin ainesosat.

Aineet, joiden asiakirjoja ei ole jätetty SCCNFP:lle riskien arviointia varten, kielletään välittömästi, ja ne aineet, joiden tiedot ovat saatavilla, arvioidaan myöhemmin. Komissio neuvottelee juuri jäsenvaltioiden kanssa yli 100 sellaisen aineen kieltämisestä, joiden turvallisuustietoja ei toimitettu syyskuun 2003 loppuun mennessä. Kyseinen toimi annetaan komitologiamenettelyssä. Niiden aineiden osalta, joiden tiedot ovat saatavilla, on annettu heinäkuussa 2005 päättyvä määräaika niiden täydentämiseksi SCCNFP:n asettamien uusien tietovaatimusten mukaisiksi. Jäsenvaltioiden kanssa käytyjen keskustelujen jälkeen asetetaan uusi määräaika tutkimuksille, joilla tutkitaan aineyhdistelmiä kuluttajien todellisessa elämässä tapahtuvan altistumisen simuloimiseksi.

Kysymyksessä mainitut kaksi ainetta, parafenyleenidiamiini ja tetrahydro-6-nitrokvinoksaliini, kuuluvat strategian soveltamisalaan. Tällä hetkellä tiedot näistä aineista ovat saatavilla, joten SCCNFP:n tieto-vaatimukset täyttävät ja päivitetyt asiakirjat on toimitettava viimeistään heinäkuussa 2005.

American Journal of Epidemiology (2) -julkaisun tuoreessa artikkelissa todetaan, että ”niillä naisilla, jotka alkoivat käyttää tummia hiusvärituotteita ennen vuotta 1980, on kohonnut riski sairastua non-hodgkin-lymfoomaan, mutta näin ei ole niillä naisilla, jotka alkoivat käyttää tuotteita kyseisen ajankohdan jälkeen. Jatkossa on tarpeen tehdä lisätutkimuksia vastaavien altistustietojen keräämiseksi, jotta voidaan määritellä, toistuuko hiusvärin käyttöön ennen vuotta 1980 liittyvä havaintomme myös muissa populaatioissa.” Komissio aikoo tehdä kattavan kirjallisuuskatsauksen kaikkiin julkaisuihin, joissa yhdistetään hiusvärien käyttö eri syöpämuotoihin ja toimittaa sen SCCNFP:lle, jotta se voi tehdä tutkimuksen ja antaa kokonaisvaltaisen ja kattavan lausunnon tässä asiassa.

(1) EYVL C 115 E, 16.5.2002, s. 185.

(2) Zhang Y, Holford TR, Leaderer Β ym. Hair-coloring products use and risk of Non-Hodkin's Lymphoma: A population-based case-control study in Connecticut. Am J Epidemiol 2004;159:148-154.